కాకతీయ వైభవ సప్తాహం

కాకతీయ వైభవ సప్తాహం (ఆంగ్లం: Kakatiya Vaibhava Sapthaham) అనేది తెలంగాణ ప్రభుత్వం 7 రోజులపాటు ఉమ్మడి వరంగల్ జిల్లాలో నిర్వహిస్తున్న సాంస్కృతిక ఉత్సవం. 2022 జూలై 7వ తేదీ నుంచి 13వ తేదీ వరకు నిర్వహిస్తున్న ఈ కాకతీయ వైభవ సప్తాహంలో కాకతీయుల అలనాటి విశిష్టతను, గొప్పతనాన్ని నేటి తరాలకు చాటిచెప్పేలా పలు కార్యక్రమాలను రూపొందించారు. ప్రభుత్వం 50 లక్షల రూపాయలు కేటాయించి ఈ సప్తాహాన్ని ఘనంగా నిర్వహించింది. ఛత్తీస్ గఢ్ రాష్ట్రం బస్తర్‌లో ఉన్న 22వ కాకతీయ వారసుడైన కమల్‌చంద్ర భంజ్‌దేవ్‌ ఈ ఉత్సవాలకు ముఖ్య అతిథిగా విచ్చేశాడు.

ప్రణాళిక 
2022 జూలై 3న ప్రభుత్వ చీఫ్​ విప్​ దాస్యం వినయ్​ భాస్కర్​ ఆధ్వర్యంలో హనుమకొండ కలెక్టరేట్​ కాన్ఫరెన్స్​ హాలులో ‘కాకతీయ వైభవ సప్తాహం’ సన్నాహక సమావేశం జరిగింది. ఉత్సవాలకు సంబంధించి ఆఫీసర్లు వారం రోజుల ప్రణాళిక తయారుచేయగా, అందులో చేయాల్సిన మార్పులు, చేర్పులపై ఉమ్మడి వరంగల్ జిల్లా ప్రజాప్రతినిధులు, పర్యాటక, సాంస్కృతిక​, ఇతర శాఖల అధికారులతో సమీక్ష నిర్వహించారు. అందరి సూచన మేరకు కాకతీయ సప్తాహానికి బదులు ‘కాకతీయ వైభవ సప్తాహం’ పేరుతో ఉత్సవాలు నిర్వహించాలని నిర్ణయించబడింది. ఈ సమావేశంలో వరంగల్ నగర మేయర్​ గుండు సుధారాణి, కుడా చైర్మన్​ సుందర్​ రాజు, వరంగల్ సీపీ డా. తరుణ్​ జోషి, ఉమ్మడి వరంగల్​లోని ఆరు జిల్లాల కలెక్టర్లు, గ్రేటర్​ కమిషనర్​ ప్రావీణ్య, అడిషనల్​ కలెక్టర్లు తదితరులు పాల్గొన్నారు.

కాకతీయ వంశం, చరిత్ర, ఇక్కడి ప్రాంతాలపై అవగాహన ఉన్నవాళ్ళతో ఉత్సవాలకు కమిటీలు ఏర్పాటుచేశారు.  ఉమ్మడి వరంగల్‌ జిల్లాకు చెందిన అన్నివర్గాల మేధావులు - కవులు - సాహితీవేత్తలను గౌరవించుకోవడం, సాహితీ-సాంస్కృతిక-కళా కార్యక్రమాలు-మేథో చర్చల నిర్వహణ, వరంగల్‌ పట్టణాన్ని సర్వాంగ సుందరంగా-పండుగ వాతావరణం నెలకొనేలా విద్యుత్‌ దీపాలతో అలంకరించడం, కాకతీయుల వైభవంపై ఎన్ఐటీ-కాకతీయ- కాళోజీ హెల్త్ యూనివర్సిటీ విద్యార్థులకు వ్యాసరచన, వక్తృత్వ పోటీలను నిర్వహించడం వంటి కార్యక్రమాలు ఉంటాయి.

కార్యక్రమ వివరాలు

వాల్ పోస్టర్ ఆవిష్కరణ 
2022 జూన్ 5న ప్రగతి భవన్ లో తెలంగాణ రాష్ట్ర ఐటీ, పురపాలక, పరిశ్రమల శాఖామంత్రి కల్వకుంట్ల తారక రామారావు కాకతీయ వైభవ సప్తాహం వాల్ పోస్టర్ ను ఆవిష్కరించాడు. ఈ కార్యక్రమంలో పర్యాటక-సాంస్కృతిక శాఖామంత్రి వి. శ్రీనివాస్ గౌడ్, మహిళాశిశు సంక్షేమ శాఖామంత్రి సత్యవతి రాథోడ్, ప్రభుత్వ చీఫ్ విప్ దాస్యం వినయ్ భాస్కర్, భాషా సాంస్కృతిక శాఖ సంచాలకుడు మామిడి హరికృష్ణ పాల్గొన్నారు.

రోజువారి కార్యక్రమాలు 
మొదటిరోజు
 22వ కాకతీయ వారసుడైన కమల్‌చంద్ర భంజ్‌దేవ్‌ 700 ఏళ్ళ తర్వాత వరంగల్లుకు వచ్చాడు. 777 మంది జానపద గిరిజన కళాకారులు, 111 మంది పేరిణి కళాకారులు, ఒగ్గుడోలు కళాకారుల ప్రదర్శనతో స్వాగతం పలికారు. ఏడురోజులపాటు జరిగే ఉత్సవాలను ప్రారంభించిన కమల్‌చంద్ర భంజ్‌దేవ్‌, అనంతరం వరంగల్‌లోని భద్రకాళి దేవాలయాన్ని సందర్శించాడు. వరంగల్‌లోని పోచమ్మమైదాన్‌ జంక్షన్‌లో రాణిరుద్రమదేవి విగ్రహానికి పూలమాల వేశాడు. కాకతీయుల నాటి వైభవాన్ని తలపించేలా సుందరంగా అలంకరించిన రథంపై అశ్వదళం, కళాకారుల ఆటపాటలు, డప్పు, డోలు, తాళాలు, ఇతర వాయిద్యాల సందడితో కాకతీయ రాజధాని కేంద్రం ఖిలా వరంగల్‌ను సందర్శించిన కమల్‌చంద్ర భంజ్‌దేవ్‌ ను సాదరంగా కోటలోకి తీసుకెళ్ళి చేతికి ఖడ్గాన్ని అందించారు. మధ్యకోటలోని స్వయంభూ శంభులింగేశ్వర స్వామి దేవాలయానికి చేరుకొని స్వామివారికి రుద్రాభిషేకం చేశాడు. పూజల అనంతరం, ప్రత్యేక వేదికపై నుంచి బెలూన్లు ఎగురవేసి కాకతీయ వైభవ సప్తాహం ప్రారంభమైనట్లు ప్రకటించాడు. వెయ్యి స్తంభాల ఆలయాన్ని, అగ్గలయ్య గుట్టను సందర్శించాడు.
 కాకతీయుల విశిష్టతను తెలిపేలా హైదరాబాదు మాదాపూర్ లోని స్టేట్ ఆర్ట్ గ్యాలరీలో యువ చ‌రిత్ర‌కారుడు అర‌వింద్ ఆర్య‌ ఏర్పాటుచేసిన ఫోటో ఎగ్జిబిషన్ ను కమల్‌చంద్ర భంజ్‌దేవ్‌, కేటీఆర్, వి. శ్రీనివాస్ గౌడ్ ప్రారంభించారు. ఈ కార్యక్రమంలో దాస్యం వినయ్ భాస్కర్, ఎమ్మెల్యేలు నన్నపునేని నరేందర్, రసమయి బాలకిషన్, ఎమ్మెల్సీ సురభి వాణీదేవి, మేయర్ గద్వాల విజయలక్ష్మి తదితరులు పాల్గొన్నారు.

రెండవరోజు
కాకతీయ వైభవ సప్తాహం వేడుకలలో రెండోరోజు సాహితీవేత్తలు, కవులతో సమ్మేళనం నిర్వహించబడింది.

వేడుకలు వాయిదా
జపాన్‌ మాజీ ప్రధాని షింజో అబే మృతిపట్ల దిగ్భ్రాంతిని వ్యక్తంచేస్తూ కేంద్ర ప్రభుత్వం సంతాపదినంగా ప్రకటించడంతో మూడోరోజు వేడుకలు రద్దు చేయబడ్డాయి. ఆ మరుసటి రోజు నుంచి రాష్ట్రంలో కురుస్తున్న భారీ వర్షాల కారణంగా జూలై 13 వరకు కొనసాగాల్సిన కాకతీయ వైభవ సప్తాహం వేడుకలను తాత్కాలికంగా వాయిదా వేశారు.

మూలాలు 

తెలంగాణ
వరంగల్ జిల్లా
కాకతీయ సామ్రాజ్యం
తెలంగాణ ప్రభుత్వం
ఉత్సవాలు
తెలంగాణ పండుగలు